Sputnik амчыбжь: Бжьаниеи Путини реиԥылара, Очамчыра Урыстәыла АМФ агыларҭа
09:00 09.10.2023 (ирҿыцуп: 09:26 09.10.2023)
© Sputnik / Григорий СысоевПрезидент РФ В. Путин встретился с президентом Абхазии Асланом Бжанией
© Sputnik / Григорий Сысоев/
Аинформациатә маҵзура Sputnik иазнархиеит жьҭаара 2-8 рзы ареспубликаҿы аҭыԥ змаз ахҭыс хадақәа рыхҳәаақәа.
Ииасыз амчыбжь азы иалкаау хҭыс хадахеит Аслан Бжьаниеи Владимир Путини, Сергеи Лаврови иареи реиԥылара.
Sputnik
Акрызҵазкуа аиԥыларақәа
Урыстәылеи Аԥсни рхадацәа Владимир Путини Аслан Бжьаниеи аиҿцәажәарақәа мҩаԥыргеит Шәача, жьҭаара 4 рзы.
Путин даҽазныкгьы Аслан Бжьаниеи аԥсуа жәлари ирыдиныҳәалеит Аиааира 30 шықәса ахыҵра.
Аслан Бжьаниа иазгәеиҭеит, аҵыхәтәантәи аамҭазы Аԥсни Урыстәылеи реизыҟазаашьақәа реиӷьтәразы ашьаҿа ҿыцқәа шыҟаҵоу.
Бжьаниа Путин иҭабуп ҳәа иеиҳәеит аҩ-тәылак ртәылауаҩразы аиқәшаҳаҭра инапы ахьаҵаиҩыз.
Аслан Бжьаниа "Аԥсныпресс" амаҵзура аинтервиу аҭо Владимир Путини иареи злацәажәоз азҵаарақәа дырзааҭгыло иҳәеит аиԥылараҟны иҵарны иҟоу аенергетика азҵаара шышьҭыхыз. Иара иажәақәа рыла, Урыстәыла ари азҵаара аӡбараҿы ацхыраара иазыхиоуп. Уи азы иазгәаҭоуп атәыла газла аиқәыршәареи афымцамч аԥҵаразы астанциа аргылареи.
Иалацәажәан аинфраструктура – Гәымсҭа аӡиас иху ацҳа аиҭашьақәыргылареи ацҳа ҿыц ахҵареи, Кәыдрытәи аиҩхааҿы Арра-Аҟәатә мҩа аиҭашьақәыргылара.Бжьаниа ишиҳәаз ала арҭ азҵаарақәа рҿгьы аилкаара ааирԥшит.
Уаанӡа, жьҭаара 3 рзы Аԥсны ахада Аслан Бжьаниеи Урыстәыла адәныҟатәи аусқәа рминистр Сергеи Лаврови Шәача еиԥылеит.
Аԥсны ахьыԥшымра азхазҵаз аҳәынҭқаррақәа рхыԥхьаӡара ҳарҭбаауеит ҳәа иҳәеит Урыстәыла адәныҟатәи аусқәа рминистр Сергеи Лавров аиԥылараҟны.
"Аԥсны Аҳәынҭқарра аекономикеи асоциалтә усхки налаҵаны ахырхарҭақәа зегь рҿы ашьақәгылара ҳшацхраауа шьақәсырӷәӷәоит, ҳәарада, арахь иаҵанакуеит жәларбжьаратәи аренаҿы ҳаиныррагьы", - иҳәеит Лавров.
Сергеи Лавров Аслана Бжьаниа ҭабуп ҳәа иеиҳәеит иҷыдоу арратә операциа иалахәу аибашьцәа Аԥснынтә агуманитартә цхыраара ирырҭо азы. Бжьаниа иҳәеит Аԥсны шадгыло Урыстәыла Украина имҩаԥнаго аоперациа ҷыда.
Аиԥылараҟны Аԥсны ахада Аслан Бжьаниа Урыстәыла адәныҟатәи аусқәа рминистр Сергеи Лавров Аԥсны Аҳәынҭқарра ахьыԥшымра азхаҵараҿы илшамҭақәеи, Аԥсни Урыстәылеи рҳәынҭқаррабжьаратә еизыҟазаашьақәа рырӷәӷәареи рырҿиареи рҟны илагалақәеи рзы "Ахьӡ-Аԥша" аорден I аҩаӡара ианеишьеит.
Аԥсны адәныҟатәи аусқәа рминистр Инал Арӡынбеи Урыстәыла адәныҟатәи аусқәа рминистр Сергеи Лаврови Аԥсни Урыстәылеи рыдәныҟаполитикатә усбарҭақәа рыбжьара аилацәажәарақәа Руснагӡа рнапы еицаҵарҩит.
Адокумент иазыԥхьагәанаҭоит адәныҟаполитикатә усура аинформациатә мҩангара, аконференциақәа, акультуратәи аспорттәи уснагӡатәқәа реицымҩаԥгара.
Очамчыра АМФ агыларҭа
Урыстәылатәи арра-мшынтә флот аӷбақәа еснагьтәи ргыларҭа ҟалоит Очамчыра араион аҟны ҳәа иҳәеит Аслан Бжьаниа, "Известия" аинтервиу аҭо.
Бжьаниа иҳәеит асеиԥш аӡбамҭа ҵаҵӷәыс ишамоу Аԥсни Урыстәылеи ртәылахьчаратә мчхара.
Евроеидгыла агәҭынчымра ӷәӷәа аанарԥшуеит Урыстәыла арра-мшынтә флот Аԥсны есымшатәи агыларҭа ахьыҟало азы. Абри аҳәамҭа кьыԥхьуп Евроеидгыла адәныҟаполитикатә усбарҭа аофициалтә хаҭарнак исаит аҿы.
"Урыстәыла наҟ-наҟгьы зыӡбахә аҳәо зегьы ҟанаҵо иалагар, арегион аҿы аҭышәынтәалара иаԥырхагахоит, аибарххара арҵысуеит", - ҳәа ануп аҳәамҭаҿы.
Евроеидгыла иара убас иргәаланаршәоит аиҿкаара ишадгыло "Қырҭтәыла ахьыԥшымра, асуверенитет, жәларбжьара иазхаҵоу аҳәаақәа рҿы иҟоу аҵакыратә акзаара" ишадгыло.
Акоронавирус аҭагылазаашьа
Аԥсны акоронавирустә чымазара аҽышьҭнахуа иалагеит ҳәа лҳәеит арадио Sputnik аинтервиу азҭаз ареспублика асанитартә ҳақьым хада Алла Белиаева.
Цәыббрамзазы акоронавирус захьыз 152-ҩык ыҟан. Ибыргыз чмазаҩык иԥсҭазаара далҵит. Макьанагьы COVID-19 аҽацәыхьчара аҭахны иҟоуп егьырҭ ареспиратортә чмазарақәа рзы аиԥш ҳәа лҳәеит асанепидмаҵзура аиҳабы.
Алла Белиаева иазгәалҭеит акоронавирус аиҳарак иԥсыҽны ишухуго. Аԥснытәи амедусзуҩцәа алабораториатә ҟазшьала авирус аштамм шырзышьақәмыргылогьы, ачымазара амҩаԥысшьала уи омикрон шакәу убарҭоуп лҳәеит аҳақьым.
Аилибакаараз Амеморандум
Аԥсни Урыстәыла аекспорт центри аилибакааразы амеморандум рнапы аҵарҩит.
Адокумент иҳәаақәнаҵоит аекономикеи ахәҳаахәҭреи реизыҟазаашьақәа рырӷәӷәараҿы Аԥсни Урыстәылеи русеицуразы аиқәшаҳаҭра ахырхарҭа хадақәа. Амеморандум анапы аҵарҩит Урыстәыла аекспорт центр адиректор хада Вероника Никишинеи Аԥсны аԥыза-министр ихаҭыԥуаҩ, аекономика аминистр Кристина Озгани.
Аҭҵаарадырратә лшамҭақәа рзы медал
Аԥсны аҭҵаарадыррақәа ракадемиа аусбарҭатә медал "Аҭҵаарадырраҿы алшамҭақәа рзы ахьтәы медал" аԥнаҵеит. Иара рырҭоит аҳәынҭқарратә ҭҵаарадырратә усбарҭақәеи иреиҳаӡоу аҳәынҭқарратә ҵараиурҭақәеи русзуҩцәеи аҳәаанырцәтәи иналукааша аҵарауааи ргәазыҟаҵаразы. Амедал Аԥсны аҭҵаарадыррақәа ракадемиа иреиҳаӡоу аҳамҭоуп.
Амедал занаршьо ирҭоит изныктәиу аԥаратә гәазыҟаҵара, заҟа мааҭ Академиа апрезидиум ишьақәнаргылоит.
Амедалқәа ранаршьоит аҵарауаа аҭҵаарадырратә школқәа раԥҵаразы, акадрқәа рааӡареи разыҟаҵареи рзы. Амедал аиуразы акандидатцәа ықәдыргылар ҟалоит Аԥсны аҭҵаарадыррақәа ракадемиа ахада, Аԥсны аҭҵаарадыррақәа оакадемиа апрезидиуми аҟәшақәеи рлахәылацәа, аҳәынҭқарратә ҭҵаарадырратәи иреиҳаӡоу арҵаратәи усҳәарҭақәа рлахәылацәа.
Амедал рырҭоит шықәсык ахь знык - Аҭҵаарадырра Амш азы.
Амчыбжьтәи аиааирақәа
Аԥсуа ашахматасҩы Сарида Лакәытааԥҳа ирццакны ашахмат асразы Шәача ачемпионат аҟны аҭыԥҳацәа рыбжьара аиааира лгеит.
Лара илымаз аҭагылазаашьа жәба рҟынтәи 5,5 кәатала лгеит, ари аиааира иабзоураны алшара лоуит Краснодартәи атәылаҿацә аҟны ирццаку ашахмат ачемпионат ахалархәразы алԥшаарахь анеира, иара мҩаԥысуеит ҳазҭоу амзазы.
Аԥснытәи аспортсмен Дмитри Гәазааи иҩыза Филипп Денеси Италиа автоеиԥхныҩларатә мҩаду Муџьелло имҩаԥысуаз италиатәи ачемпионат GT (Campionato Italiano Gran Turismo), аҿы ахԥатәи аҭыԥ ныркылеит.
Аспортсменцәа ықәгылон акатегориа Pro-Am аҟны акоманда "Imperiale Racing" азы.
Арҵаҩы имш
Аԥсны, Урыстәыла, даҽа тәылақәак рҿы аҵаратә ус аусзуҩцәа рзанааҭтә ныҳәамш азгәарҭоит жьҭаара 5 рзы.
Атәыла ахада Аслан Бжьаниа Аԥсны арҵаҩцәа рзанааҭтә ныҳәамш рыдиныҳәалеит. Арҵаҩцәа зегьы иҭабуп ҳәа реиҳәеит рџьабаазы, ргәацԥыҳәаразы, рычҳаразы, русура ҭакԥхықәрала, ламысцқьала разнеиразы. Ирзеиӷьеишьеит агәабзиара, агәамч, анасыԥ, ачҳара, аихьӡарақәа.
Аԥсны Аҳәынҭқарра аҵараиура асистемаҿи еизҳауа абиԥара рырҵара-ааӡараҿи ллагалазы, акыршықәса лҵшәа бзиалатәи лусуразы атәыла ахада Аслан Бжьаниа Аделаида Леонти-иԥҳа Қапба "Ахьӡ-Аԥша" аорден II аҩаӡара ланеишьеит.
94 шықәса зхыҵуа Аделаида Қапԥҳа 70 шықәса ҵуеит ашкол аҿы аус луеижьҭеи. Лара аматематика рылҭон, иааиԥмырҟьаӡакәа 30 шықәса Гагратәи 2-тәи ашкол напхгара азылуит, иахьа ашкол амузеи дахагылоуп.
Аделаида Қапԥҳа – азеиԥш ҵараиура ҳаҭыр зқәу аусзуҩ, Аԥснытәи АССР Зҽаԥсазтәыз арҵаҩы, Ақьырсианра иахыршьааз Иԥшьоу Анастасиа лыхьӡ зху Аимператортә орден ланашьоуп.
Иара убас, арҵаҩратә усураҟны рлагалеи, арҵареи, еизҳауа абиԥара реиҵааӡареи рзы "Аԥсны Ареспублика зҽаԥсазтәыз арҵаҩы" ҳәа аҳаҭыртә хьыӡқәа рыхҵоуп жәҩык арҵаҩцәа.
Афотокорреспондент игәаларшәара
Урыстәылатәи афотокорреспондент, Аԥсны Афырхаҵа Андреи Соловиов 70 шықәса ихыҵра инамаданы дахьҭахаз аҭыԥаҿ - Аҟәа, Аршба имҩаду 47-тәи аҩны аҭӡаҟны амемориалтә ӷәы кыдырҵеит асабша жьҭаара 7 рзы.
ИТАР-ТАСС афотокорреспондент Андреи Соловиов ақырҭуа снаипер дҭаирхеит цәыббра 27 1993 шықәсазы Аҟәа, Аԥсны аминистрцәа Рсовет ахыбра агараан Арӡынбеи Аршбеи рымҩеихдаҿ.
Андреи Соловиов игәаларшәаратә ӷәы аартра аҳаҭыраз Аԥсныҟа дааит ТАСС арегионалтә жәабжьқәа рредакциа анапхгаҩы Андреи Цицинов.
Аусмҩаԥгатә иалахәын - атәыла ахада ихаҭыуаҩ Бадра Гәынба, Ашәарҭадаратә хеилак амаӡаныҟәгаҩ Сергеи Шамба, Аԥсны иҟоу Урыстәыла ацҳаражәҳәаҩ Михаил Шургалин, акультура аминистр Даур Ақаҩба.